אלכסנדריה אוקסיו-קורטז

ביוגרפיה

אוקסיו-קורטז נולדה בברונקס שבניו יורק, למשפחה קתולית. אביה סרג'יו, יליד דרום ברונקס, היה ארכיטקט ושותף במשרד עיצוב ואמה בלנקה, ילידת פוארטו ריקו, הייתה עובדת ניקיון ונהגת הסעות. בגיל חמש עברה עם משפחתה להתגורר ביורקטאון הייטס שבמחוז ווסטצ'סטר. בזמן לימודיה בתיכון זכתה במקום שני בתחרות מדעים וכפרס כינה האיגוד האסטרונומי הבינלאומי אסטרואיד על שמה.
ב-2008 כשלמדה בשנתה הראשונה באוניברסיטת בוסטון, נפטר אביה ומשפחתה נקלעה למצוקה כלכלית. היא סיימה תואר ראשון בכלכלה וביחסים בינלאומיים באוניברסיטת בוסטון, במהלך לימודיה עבדה עבור הסנאטור טד קנדי. לאחר הלימודים שבה לברונקס ועסקה בעבודות מזדמנות ובתחום החינוך.
במהלך הבחירות המקדימות במפלגה הדמוקרטית לקראת הבחירות לנשיאות ארצות הברית 2016 עבדה בקמפיין של ברני סנדרס. לאחר הבחירות יצאה עם שתיים מחברותיה למסע בארצות הברית, במהלכו ערכו ביקורים מתועדים בעיר פלינט במישיגן שתושביה סובלים מהרעלת עופרת, בפגישות עם בעלי עסקים קטנים ובינוניים באוהיו, עד שהתמקמו במשך שבועות במאהל מחאה נגד הנחת צינור הנפט בשמורת האינדיאנים סטנדינג רוק שבדקוטה הצפונית. לאחר שובה לניו יורק פנה אליה ארגון "Brand New Congress" שנוסד על ידי תומכי סנדרס, במטרה להריצה לקונגרס.
ב-2018 התמודדה בבחירות המקדימות של המפלגה לנציגות המחוז ה-14 של ניו יורק בבית הנבחרים. אוקסיו-קורטז זכתה לתמיכת הפלגים השמאליים במפלגה ומחוצה לה, כגון Black Lives Matter, Justice Democrat, ו-MoveOn  וגברה על ג'ו קראולי, ממנהיגי המפלגה הדמוקרטית בקונגרס, ברוב של 57.1%. במסגרת קמפיין הבחירות שלה, קראה בין השאר לביטול סוכנות ההגירה ואכיפת המכס של ארצות הברית (ICE), החזרת חוק גלאס-סטיגל לצורך "ריסון" וול סטריט, החלת תוכנית מדיקר לכלל התושבים, השמת תוכנית הבטחת תעסוקה על ידי הממשל הפדרלי, הסגת כוחות ארצות הברית מהמזרח התיכון וצפון אפריקה. בחודש מאי 2018 לאחר המהומות בגבול רצועת עזה בהם נהרגו כמה עשרות פלסטינים, צייצה אוקסיו-קורטז בטוויטר "זה טבח, אני מקווה שלעמיתים שלי יש את האומץ המוסרי לכנות זאת כך, שום מדינה או ישות לא משוחררים מירי המוני במפגינים, אין הצדקה, העם הפלסטיני ראוי לכבוד האדם הבסיסי, כמו כל אחד אחר, דמוקרטים לא יכולים לשתוק על זה יותר". בראיון עמה ביולי 2018 ביקרה את מדיניות ישראל, אך הודתה כי אינה מומחית מספיק בנושא הסכסוך, והביעה תמיכה בפתרון שתי המדינות.
בחירתה של אוקסיו-קורטז החברה בתנועת הסוציאליסטים הדמוקרטים של אמריקה  צוינה כמסמלת את הגל החדש במפלגה הדמוקרטית, נגד הממסד הוותיק ועם עמדות סוציאליסטיות, ועוררה תגובות נגד עזות בקרב גופים שמרניים.
בנובמבר 2018 ניצחה בבחירות הכלליות לבית הנבחרים והיא האישה הצעירה ביותר שנבחרה לקונגרס בתולדות ארצות הברית. בקונגרס ה-116 היא מכהנת כחברה בוועדת השירותים הפיננסים ובוועדת הפיקוח והרפורמות.
בפברואר 2019 הציגה את יוזמתה לתוכנית כלכלית חדשה בשם "Green New Deal" , היוזמה כללה סעיפים שעוררו עליה ביקורת ולעג כגון הצבת מטרה לספק ביטחון כלכלי לכולם, כולל אלו שאינם מעוניינים לעבוד, העלמת מטוסים ופליטות גזים של פרות. בתגובה לביקורת, הסירה אוקסיו-קורטז את המסמך מאתרה וטענה שמדובר בטיוטה בלבד.
היא נכללה ברשימת 40 האישים המשפיעים עד גיל 40 של מגזין פורצ'ן.
בשנת 2019 נבחרה על ידי השבועון "טיים" לאחת ממאה האנשים המשפיעים בעולם. כמו כן, הייתה מבין גיבורות הסרט התיעודי הדרך שלהן לקונגרס (Knock Down the House) אשר הופק על ידי נטפליקס.
אוקסיו-קורטז מבקרת חריפה של ישראל. בספטמבר 2019 צוטטה כשהביעה ביקורת כנגד ממשלת נתניהו והחלטותיה. ברשת האינטרנט ובתקשורת עולים קולות בחודשים האחרונים הדנים בשאלה האם אמירותיה של קורטז אנטישמיות. לטענת חלק ממבקריה, אוקסיו-קורטז היא הדוגמא לפניה החדשות של האנטישמיות בארצות הברית. בריאיון לחדשות ערוץ 12 התייחסה אוקסיו-קורטז להאשמות באנטישמיות ואמרה כי שיש להפסיק להשתמש בהאשמות אלו כנגדה בכדי להגן על מדיניות נוגדת זכויות האדם (של ישראל) הפוגעת בביטחונם של הישראלים והפלסטינים.